Document ID: 31994R2715

KOMISSION ASETUS (EY) N:o 2715/94,
annettu 8 päivänä marraskuuta 1994,
tietyille keinokastelluille peltokasvialoille myönnettäviä korvauksia koskevista erityissäännöistä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tukijärjestelmästä tiettyjen peltokasvien viljelijöille 30 päivänä kesäkuuta 1992 annetun neuvoston asetuksen (ETY) N:o 1765/92(1), sellaisena kuin se on viimeksi muutettuna asetuksella (EY) N:o 920/94(2), ja erityisesti sen 12 artiklan,
ottaa huomioon tukijärjestelmästä tiettyjen peltokasvien viljelijöille annetun asetuksen (ETY) N:o 1765/92 muuttamisesta 24 päivänä tammikuuta 1994 annetun neuvoston asetuksen (EY) N:o 231/94(3), ja erityisesti sen 2 artiklan,
sekä katsoo, että
asetuksen (ETY) N:o 1765/92 3 artiklassa säädetään mahdollisuudesta ottaa alueellistamissuunnitelmissa huomioon erittely kasteltuihin ja kastelemattomiin viljelyaloihin,
kasteltujen alojen laajenemisen välttämiseksi on säädetty tuotantoaluetta kohden vahvistettavasta enimmäisalasta, joka on oikeutettu kastelluilta aloilta saatavan tuotoksen perusteella maksettavaan korvaukseen; olisi täsmennettävä tätä vahvistamista koskevia yksityiskohtaisia sääntöjä erityisesti keinokastelun käsitteen määritelmän osalta,
siinä tapauksessa, että perusala ja kastelluille aloille vahvistettu enimmäisala alueella ylitetään samanaikaisesti, olisi säädettävä ainoastaan sen tarkistuksen soveltamisesta, joka vähentää korvausta enemmän,
kasteltujen alueiden osalta asetuksella (EY) N:o 231/94 asetukseen (ETY) N:o 1765/92 tehtyjen muutosten aikataulun seurauksena ei ole ollut mahdollista vahvistaa yksityiskohtaisia soveltamissääntöjä ennen kuin tuottajat ovat tehneet kylvöt markkinointivuodeksi 1994/1995; tässä yhteydessä kaikkien asetuksessa (ETY) N:o 1765/92 annettujen sääntöjen ja seuraamusten soveltaminen mainitun markkinointivuoden aikana olisi aiheetonta; tämän vuoksi olisi säädettävä erityisistä toimenpiteistä komission asetuksessa (ETY) N:o 1113/93(4) säädetystä järjestelmästä uuteen järjestelmään siirtymisen helpottamiseksi,
tällä asetuksella korvataan asetuksen (ETY) N:o 1113/93 säännökset; tämän vuoksi olisi kumottava kyseinen asetus, ja
viljan, rasvojen ja kuivarehujen yhteinen hallintokomitea ei ole antanut lausuntoa puheenjohtajansa asettamassa määräajassa,
ON ANTANUT TÄMÄN ASETUKSEN:
1 artikla
Markkinointivuoden 1995/1996 ja sitä seuraavien markkinointivuosien osalta asetuksen (ETY) N:o 1765/92 3 artiklan 1 kohdan viidennessä alakohdassa tarkoitetut kastellulta alalta saadun tuotoksen perusteella maksettavat korvaukset myönnetään tämän asetuksen 2-6 artiklan säännösten mukaisesti.
2 artikla
Asetuksen (ETY) N:o 1765/92 3 artiklan 1 kohdan viidennessä alakohdassa tarkoitetut enimmäisalat vahvistetaan tämän asetuksen liitteessä.
3 artikla
Siinä tapauksessa, että tämän asetuksen liitteessä vahvistettu enimmäisala ja asetuksen (ETY) N:o 1765/92 2 artiklan 2 kohdassa tarkoitettu perusala ylitetään samanaikaisesti, kyseisen asetuksen 2 artiklan 6 kohdan ensimmäisessä luetelmakohdassa ja 3 artiklan 1 kohdan kuudennen alakohdan ensimmäisessä virkkeessä säädetyistä kahdesta alennuksesta sovelletaan ainoastaan korkeampaa.
Ensimmäistä alakohtaa sovelletaan rajoittamatta kuitenkaan asetuksen (ETY) N:o 1765/92 2 artiklan 6 kohdan toisen alakohdan ja 3 artiklan 1 kohdan kuudennen alakohdan toisen virkkeen soveltamista.
4 artikla
Öljykasvien osalta jäsenvaltioiden on sovellettava kullakin alueella samaa menetelmää asetuksen (ETY) N:o 1765/92 5 artiklan 1 kohdan c alakohdassa tarkoitetun alueellisen viitemäärän laskemiseen kasteltujen ja kastelemattomien viljelmien osalta.
5 artikla
1 Jäsenvaltioiden on vahvistettava säännöt sen määrittämiseksi, pidetäänkö aluetta kasteltuna markkinointivuoden aikana. Niiden on vahvistettava erityisesti:
- luettelo peltokasvialoista, joille voidaan myöntää korvaus kastelluilta aloilta saadun tuotoksen mukaan,
- kuvaus kasteluvälineistä, jotka viljelijällä on oltava käytössä; välineiden on oltava oikeassa suhteessa kasteltaviin aloihin ja niiden on mahdollistettava tarvittavan veden saanti kasvin tavanomaisen kehityksen varmistamiseksi koko kasvukauden ajaksi,
- huomioon otettava kastelukausi.
2 Tuottajien on eriteltävä kastellut ja kastelemattomat alat pinta-aloja koskevassa hakemuksessaan. Jäsenvaltiot varmistavat esitettyjen kasteltuja aloja koskevien hakemusten yhdenmukaisuuden 1 kohdassa tarkoitettujen sääntöjen kanssa. Sääntöjen vastaisten hakemusten osalta sovelletaan komission asetuksessa (ETY) N:o 3887/92(5) säädettyjä seuraamuksia sovelletaan kyseisen alan mukaisesti.
6 artikla
Alueilla, joilla sovelletaan tämän asetuksen säännöksiä:
a) tuottajan hyväksyminen asetuksen (ETY) N:o 1765/92 8 artiklassa tarkoitetuksi pientuottajaksi tapahtuu tuottajan pinta-alaa koskevan hakemuksen perusteella ja ottaen huomioon sekä kastelluilta että kastelemattomilta aloilta saatu tuotos;
b) yleisen järjestelmän ja yksinkertaistetun järjestelmän mukaisesti maksettavat korvaukset peltokasvialoille suoritetaan kastellulta alalta saadun tuotoksen perusteella vastaaville aloille ja kastelemattomalta alalta saadun tuotoksen perusteella muille aloille;
c) pellonpoistokorvaukset maksetaan:
- alueen keskimääräisen tuotoksen perusteella markkinointivuoden 1994/1995 osalta,
- alueen kastelemattomilta aloilta saadun tuotoksen perusteella markkinointivuoden 1995/1996 ja sitä seuraavien markkinointivuosien osalta.
7 artikla
Markkinointivuoden 1994/1995 osalta kastellulta alalta saadun tuotoksen perusteella lasketut korvaukset maksetaan tämän asetuksen 2-8 artiklan säännösten mukaisesti. Asetuksen (ETY) N:o 1765/92 3 artiklan 1 kohdan säännöksiä, lukuun ottamatta viidettä alakohtaa, ei kuitenkaan sovelleta kyseisen markkinointivuoden aikana.
Asetuksen (ETY) N:o 1765/92 3 artiklan 6 kohdan säännöksiä ei sovelleta markkinointivuoden 1994/1995 aikana, jos keskimääräisen tuotoksen lisäys on seurausta uusien kasteltujen alojen lisäämisestä kyseisen asetuksen 3 artiklan 1 kohdan viidennessä alakohdassa tarkoitettuun enimmäisalaan.
8 artikla
1 Jos alat, joille korvausta haetaan erityisen kastellun tuotoksen perusteella, ylittävät liitteessä määrätyn enimmäisalan, kastellulta alalta saadun tuotoksen perusteella maksettavia korvauksia vähennetään suhteellisesti kyseisen alueen osalta.
2 Jos tämän asetuksen liitteessä määrätty enimmäisala ja asetuksen (ETY) N:o 1765/92 2 artiklan 2 kohdassa tarkoitettu perusala ylitetään samanaikaisesti, ainoastaan suurempaa kahdesta säädetystä vähennyksestä sovelletaan.
9 artikla
Kumotaan asetus (ETY) N:o 1113/93.
10 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan markkinointivuodesta 1994/1995.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 8 päivänä marraskuuta 1994.

Labels: 19
5
6